Dís wat rooitapyt-modes als verklap
JY LEES NOU Dís wat rooitapyt-modes als verklap
Vlamrooi staan sy daar by 2011 se Emmy-toekennings: Kate Winslet op die rooi tapyt.
Fanie Cronjé, SARIE se styl- en sosiale redakteur, sê rooi uitrustings word gewoonlik nie vir die rooi tapyt aanbeveel nie, want die twee bots met mekaar. Maar selfversekerde vroue soos Kate en Nicole Kidman, wat in 2007 by die Oscars in haar rooi rok met die strik opgedaag het, het dié "reël" gebreek.
Fanie meen die introverte wat nie regtig raakgesien wil word nie, sal gewoonlik swart dra. "Michelle Williams, wat in 2006 'n geel Vera Wang-rok gedra het, sê egter 'kyk na my'."
Die rooi tapyt is volgens stiliste 'n plek om jouself te bemark.
"Wat jy dra, is 'n strategiese besluit. Sterre wat verwag om te wen, sal geneig wees om af te wys," meen Fanie.
Amaria Carstens, SARIE se moderedakteur, meen bekendes soos Kim Kardashian en Jennifer Lopez is ook nie bang om hul kurwes ten toon te stel nie. "Hul rooitapyt-keuses bewys dit met strategies geplaasde panele in kant en borduurwerk of uitsny-detail (soms ook deursigtig). Dit dra by tot die sukses van hul sensasionele uitrustings."
Die Oscars is verreweg die grootste jaarlikse rooitapyt-geleentheid in Hollywood, meen Werner Wessels, een van Suid-Afrika se voorste stiliste.
"Modehuise soos Dior, Chanel en Armani ding mee om die lieflinge van die seisoen soos Jennifer Lawrence (2013) en Lupita Nyong'o (2014) aan te trek."
Werner het twee vorige Mejj. Suid-Afrika, Rolene Strauss (ook Mej. Wêreld) en Melinda Bam, op rooitapyt- en ander groot geleenthede gehelp en raad gegee oor hul modekeuses. Vanjaar het hy ook die sangeresse Karlien van Jaarsveld, Lianie May en Leah gehelp met hul uitrustings.
Got to see this lovely human being yesterday! So excited about everything you are achieving, can't wait for the world to see what you have to offer. @werner_wessels
A photo posted by Rolene Strauss (@rolenestrauss) on May 16, 2016 at 5:42am PDT
"Ek doen gewoonlik navorsing oor vorige jare se rooitapyt-geleenthede om 'n beter idee te kry van watter uitrustings gepas sal wees vir die sterre. En ek probeer hul persoonlikhede verstaan. Rooitapytkeuses is belangrik, aangesien foto's wat geneem word mense se opinies oor die sterre beïnvloed. My kliënte is rolmodelle vir ander meisies wat dalk inspirasie soek vir 'n matriekafskeid- of dineerok," sê Werner.
Werner reken 'n kleur soos rooi wys jy voel selfversekerd en sensueel, terwyl 'n sagte babapienk dui op vroulikheid en 'n sagte persoonlikheid. "Maar moet jou nie deur kleur laat inperk nie, dra iets waarin jy gemaklik voel."
Hy het besluit om, toe Rolene as Mej. Wêreld gekroon is, 'n sagte pienk te gebruik vir haar kroningsrok.
"Dit sou haar soos 'n prinses laat voel. Sy wou vir die wêreld haar sagte vroulikheid sein. Die rok is ook gebaseer op 'n roos, aangesien sy van Bloemfontein, die Rosestad, kom. En sy is boonop gekroon in Engeland, waar die roos die nasionale blom is.
"Toe sy die kroon aan die nuwe wenner moes oorhandig, het ons besluit op 'n helderrooi rok. Ons wou hiermee wys hoe sy gegroei het tydens haar jaar as Mej. Wêreld. Die kroning is boonop in China gehou, wat rooi as gelukbringer-kleur beskou. 'n Mens moet fyn dink aan al die simboliek wat elke rok uitstraal. Dit gaan oor soveel meer as net kleur," meen hy.
En dan is daar sterre wat willens en wetens hul rooitapyt-uitrustings gebruik om die spot te dryf of 'n stelling te maak. Dink maar aan die sanger Björk in 2001 met haar ikoniese wit mini-uitrusting met die reuse-swaan. "Ek dink sy wou net sê: 'Ag, moenie jouself so ernstig opneem nie. Geniet dit net'," lag Fanie.
Die rooi tapyt is vol glans, swier, pret en plesier.
By uitstek 'n plek waar sterre kan pronk en waar hul modes (style en kleure) boekdele oor hul persoonlikhede verklap.